早行相州道中
作者：曹勛
朝代：宋

paragraphs: 安陽道上晨沖融，西有雲氣成青紅。
四重欄干五滴水，五花競鬭相穹崇。
旁有臺殿峙鴟尾，上有翔翥如飛龍。
擎拳歎仰得未有，頗似西母居其中。
微臣一念到彼處，仙班趨揖殊從容。
跪奏內人遇至道，沆瀣一飲和氣充。
翛然退歸復故幹，神宇欲便摩青空。
仰看向來禮謁處，但見碧落相冥濛。